
Το Πανεπιστήμιο, αναγνωρίζοντας τη σημαντικότητα της ασφαλούς επεξεργασίας των προσωπικών δεδομένων των φυσικών προσώπων, των οποίων τα δεδομένα τηρεί, εφαρμόζει την παρακάτω Πολιτική προκειμένου να είναι σε θέση να αντιμετωπίσει περιστατικά παραβίασης της ασφάλειας προσωπικών δεδομένων. 

Πολιτική Διαχείρισης των παραβιάσεων της ασφάλειας των προσωπικών δεδομένων ή της διαρροής αυτών
Σύμφωνα με τον Γενικό Κανονισμό για την Προστασία Δεδομένων 679/2016/EE (ΓΚΠΔ ή GDPR) και τα διεθνή πρότυπα για την ασφάλεια πληροφοριών, το Πανεπιστήμιο απαιτείται να τηρεί τις αρχές της ακεραιότητας, της διαθεσιμότητας και εμπιστευτικότητας των δεδομένων και της λογοδοσίας. 
Αυτό συνεπάγεται ότι θα πρέπει κάθε στιγμή να διασφαλίζει και να εγγυάται την ενδεδειγμένη ασφάλεια των δεδομένων προσωπικού χαρακτήρα που υποβάλλονται σε επεξεργασία από τις υπηρεσίες και τα τμήματα του, προστατεύοντάς τα από μη εξουσιοδοτημένη ή παράνομη επεξεργασία και τυχαία απώλεια, καταστροφή ή φθορά, με τη χρησιμοποίηση κατάλληλων τεχνικών ή οργανωτικών μέτρων. 
Επιπλέον, οφείλει βάσει της αρχής της λογοδοσίας να αποδεικνύει τη συμμόρφωσή του με τον ΓΚΠΔ και συνεπώς, με τις παραπάνω αρχές. 
Για την προστασία των δεδομένων από πιθανή παραβίαση το Πανεπιστήμιο καθορίζει την παρούσα Πολιτική και τη σχετική Διαδικασία (ΒΛ. Διαδικασία 08) και προκειμένου να ανταποκριθεί στις απαιτήσεις για κοινοποίηση περιστατικών παραβίασης προσωπικών δεδομένων στην εποπτική αρχή και τα φυσικά πρόσωπα ακολουθεί και τη σχετική διαδικασία «Διαδικασία κοινοποίησης της παραβίασης και υποβολή αναφορών» και το «Σχέδιο αντιμετώπισης περιστατικών παραβίασης, διατήρηση αρχείου καταγραφής με στοιχεία όπως η φύση της παραβίασης, ο κίνδυνος, η προέλευση». 
Το προσωπικό του Πανεπιστημίου κι οι συνεργάτες του οφείλουν να είναι ενήμεροι και να ακολουθούν την Πολιτική αυτή και τις σχετικές διαδικασίες. 
Επιπλέον, οι αρμόδιες Διευθύνσεις και Τμήματα του Πανεπιστημίου μεριμνούν, ώστε να καταγράφεται τεκμηριωμένα ποιος έχει πρόσβαση σε ποια δεδομένα και να τηρούνται τα κατάλληλα τεχνικά και οργανωτικά μέτρα, ώστε πιθανή πρόσβαση σε φυσικό και ηλεκτρονικό αρχείο δεδομένων θα ανιχνευτεί είτε με ηλεκτρονικό τρόπο είτε με οργανωτικό τρόπο, ώστε να εντοπίζονται περιστατικά παραβίασης προσωπικών δεδομένων. 
Ως παραβίαση δεδομένων προσωπικού χαρακτήρα ορίζεται η παραβίαση της ασφάλειας που οδηγεί σε τυχαία ή παράνομη καταστροφή, απώλεια, μεταβολή, άνευ άδειας κοινολόγηση ή πρόσβαση δεδομένων προσωπικού χαρακτήρα που διαβιβάστηκαν, αποθηκεύτηκαν ή υποβλήθηκαν κατ' άλλο τρόπο σε επεξεργασία.

